Hans Kristian Gaarder

Hans Kristian Gaarder (født 30. november 1960, død 6. april 2021 på Gran) var en norsk siviløkonom som ble kjent for å presentere konspirasjonsteorier, blant annet gjennom sitt nettsted Nyhetsspeilet.no.

Liv og virke 
I 2009 ble han kjent som en av tre personer som politianmeldte NRK og Folkehelseinstituttet «for å drive med ekstrem fryktpropaganda og løgn når det gjelder svineinfluensa». Foruten vaksinemotstand engasjerte Gaarder seg i temaer som skjulte maktstrukturer og utenomjordisk liv. Han mente at han ble overvåket av myndighetene. I 2012 deltok han i TV-programmet Trygdekontoret, i en episode med tittelen Konspirasjonsteorier. I et intervju året etter hevdet han dessuten at han hadde blitt angrepet med et strålevåpen av PST for å plante tanker i hodet hans. I tillegg til norske myndigheter og den internasjonale legemiddelindustrien var jesuittordenen og malteserordenen blant dem Gaarder hevdet var ansvarlige for verdens ondskap og lidelser. Han opplyste også at han hadde sluttet å lese aviser og å se på TV. 

I 2014 inviterte NRK Radios aktualitetsprogram Her og Nå Gaarder til studio for å diskutere vaksinering mot HPV-viruset, og presenterte ham som «uavhengig forsker». Dette skapte sterke reaksjoner, og NRK beklaget i etterkant valget av Gaarder som debattant samt introduksjonen av ham.

Gaarder drev nettstedet «Nyhetsspeilet», der han selv var redaktør. På nettstedet delte han konspirasjonsteorier.

Gaarder døde 6. april 2021. Etter hans død ble det fastslått at han var smittet av koronaviruset, og etter obduksjon ble det konstatert at virusinfeksjonen var dødsårsaken.

Da dødsfallet ble oppdaget, ble det kjent at Gaarder hadde holdt to møter i låven på gården sin i dagene rett før han døde. På det tidspunktet hadde Gran kommune, der møtet fant sted, innført strenge smitteverntiltak som blant annet innebar at det ikke var lov å gjennomføre arrangementer og møter. I de påfølgende dagene ble det rapportert om at flere personer som hadde deltatt på møtene, var smittet og hadde bragt smitten videre til sine nærkontakter, og smittesporing ble iverksatt i seks kommuner.  En kvinnelig deltaker døde også av Covid-19. I likhet med Gaarder nektet hun å oppsøke legehjelp.

Referanser

Eksterne lenker 
 
  NOU 1999: 3 Organisering av børsvirksomhet m.m.

Formidlere av konspirasjonsteorier
Norske vaksinemotstandere
Norske siviløkonomer
Dødsfall relatert til covid-19 i Norge
Personer fra Gran kommune